Dit is de website van Armaro
Hoge Buizen 33
Ons ondernemingsnummer of BTW nummer is BE 0446 896 836
- via e-mail: info@armaro.be
- via telefoon: 0032 15 34 26 00 Die stert se hond | Mossel Bay Advertiser
Die stert se hond
Hannes Visser | 04 April 2019
'n Mens se kop moet baie diep in die grond gedruk wees as jy nie besef ons land is in groot moeilikheid nie. Nog dieper moet jou kop weggebêre wees as jy onder die indruk is dat die swetterjoel partye wat oral opskiet, daar is vir reg en geregtigheid. Politiek is 'n uiters winsgewende bedryf met 'n skraal kans op kriminele vervolging as jy jou sakke volprop met die staat- die provinsie- of die dorp se skatte.
Kyk maar hoeveel ondersoeke in hoeveel dorpe is tans aan die gang en vergelyk dit dan met suksesvolle vervolgings wat op tronkstraf uitloop. Net hier in Oudtshoorn is daar bokse vol ondersoekverslae en die burgers wag met opgehoue asems dat iemand tronk toe gaan. Wat is die kans? Een voormalige, voormalige, voormalige munisipale bestuurder is byna 10 jaar na sy vergrype skuldig bevind en gevonnis. Hy het teen die vonnis geappelleer en as ek reg onthou moet hy twee jaar tronk toe; 'n vonnis waarop hy waarskynlik nog sal afslag kry ook.
Mense wat met politieke beloftes en deur politieke gunsies aangestel word, word die stert wat die hond beheer, en die komende verkiesing gaan op nasionale en provinsiale vlak waarskynlik weer 'n paar sterte oplewer. Dit is my persoonlike mening dat klein partye wat kiesers die son en maan en sterre in 'n korrupsievrye regverdige bestel belowe, dikwels hulle eie agendas het.
Partye belowe om in koalisie met sekere ander partye te gaan en moedig die kiesers dus aan om vir hulle te stem. My vraag is: As die party waarvoor jy stem belowe om in koalisie met 'n groter party te werk, hoekom stem jy nie sommer klaar vir die groter party nie?
Ek praat nie uit politieke ervaring nie, ek praat uit hartseer ervaring in 'n dorp wat deur so 'n koalisieregering bankrot gestroop is. Of ek die huidige regering vertrou of nie vertrou nie, en of ek enige politieke party vertrou of nie vertrou nie is irrelevant. Wat ek wel weet is dat 'n klein party wat die beslissende stem het, geweldige mag het. Daardie party kan sy gewig rondgooi en letterlik tot eie verryking in koalisie met enige party konkel. Oudtshoorn was vir 'n hele aantal jare regeer deur so 'n uiters klein stertjie wat besluit het wanneer die dorpshond moet blaf, knor, tjank, stilbly en selfs poef.
Dit is skrikwekkend om na die tyd te besef hoeveel miljoene verdwyn het in sakke van mense wat van elders gekom het en vinnig hier die gans wat die goue eiers lê keelaf gesny en spore gemaak het. Nou sit ons met die vrek gans en vrot eiers. Iewers het iemand eendag genoem dat dit skaars 50 "verkeerde" stemme was, wat daardie stert aan bewind gebring het. As dit so is, was dit 50 uiters duur stemme.
En, net ingeval iemand my beskuldig van politiekery; die antwoord is nee. My versugting is nie stemme vir 'n spesifieke party nie (ek weet nog nie eers vir wie ek moet stem nie) my versugting is dat elkeen van ons na die groter prentjie moet kyk voordat ons ons kruisie trek.
Dalk moet ons vir daardie oomblik vergeet watter kleur of taal of geloof ons is en die kruisie trek as 'n landsburger wat die land wil red. Dalk, net dalk hoef ons na Meimaand nie soos in Romeine 3 ons hande in die lug te gooi en skreeu,
"Daar is nie een wat regverdig is nie, selfs nie een nie, daar is nie een wat verstandig is nie ..."
Posted on: 16:17 Thu, 04 April 2019